ประกาศเจ้าพนักงานจราจรทางบกจังหวัดนนทบุรี ฉบับที่ 2/2554 เรื่อง ห้ามจอดรถในเขตจังหวัดนนทบุรี 
ประกาศเจ้าพนักงานจราจรทางบกจังหวัดนนทบุรี
ประกาศเจ้าพนักงานจราจรทางบกจังหวัดนนทบุรี
ฉบับที่ ๒/๒๕๕๔
เรื่อง
ห้ามจอดรถในเขตจังหวัดนนทบุรี
 

ตามที่ได้มีประกาศเจ้าพนักงานจราจรทางบกจังหวัดนนทบุรี ฉบับที่
๒/๒๕๔๙ เรื่อง ห้ามจอดรถในเขตจังหวัดนนทบุรี ข้อ ๑.๔
ห้ามจอดรถทุกชนิดในถนนทางหลวงแผ่นดินหมายเลข ๙ (ถนนกาญจนาภิเษก) ขาออก
ตั้งแต่ต่างระดับบางใหญ่ ถึงทางเข้าห้างสรรพสินค้าคาร์ฟูร์ สาขาบางใหญ่ ตั้งแต่เวลา
๐๖.๐๐ น. ถึงเวลา ๐๙.๐๐ น. และเวลา ๑๖.๐๐ น. ถึงเวลา ๑๙.๐๐ น.
ทุกวันเว้นวันหยุดราชการ ประกาศ ณ วันที่ ๓ กุมภาพันธ์ พ.ศ. ๒๕๔๙
เนื่องจากในปัจจุบันการจราจรในเขตพื้นที่จังหวัดนนทบุรี มีการจราจรคับคั่ง
อีกทั้งปริมาณรถที่มีจำนวนมากขึ้น ทำให้เกิดปัญหาการจราจรติดขัด โดยเฉพาะถนนกาญจนาภิเษก
เป็นถนนสายหลักที่ประชาชนใช้ในการสัญจรมุ่งหน้าเข้า  ออก กรุงเทพมหานคร
จึงทำให้ปริมาณรถเพิ่มมากขึ้นเป็นลำดับตามสภาพความเจริญที่เปลี่ยนแปลงไป โดยเฉพาะในช่วงเวลาเร่งด่วน
จะมีปริมาณรถเพิ่มมากขึ้นกว่าช่วงเวลาปกติ ประกอบกับถนนกาญจนาภิเษก ตั้งแต่ต่างระดับบางใหญ่
จนถึงหน้าห้างสรรพสินค้าบิ๊กซี (คาร์ฟูร์เดิม)
เป็นพื้นที่ที่อยู่ระหว่างการก่อสร้างโครงการรถไฟฟ้าสายสีม่วง
ทำให้เสียพื้นผิวการจราจรไปในการก่อสร้าง จึงทำให้สภาพการจราจรติดขัดมากยิ่งขึ้น
จึงเห็นควรปรับปรุงการห้ามจอดรถให้เหมาะสมยิ่งขึ้น เพื่อลดปัญหาการจราจรติดขัด

ดังนั้น
เพื่อเป็นการแก้ไขปัญหาสภาพการจราจรให้เป็นไปด้วยความเรียบร้อย มีประสิทธิภาพ สอดคล้องกับสภาพความเจริญ
ลักษณะทางกายภาพของถนนที่เปลี่ยนแปลงไป และความปลอดภัย ความสะดวกในการจราจร
จึงอาศัยอำนาจตามความในมาตรา ๑๓๙ แห่งพระราชบัญญัติจราจรทางบก พ.ศ. ๒๕๒๒
ผู้บังคับการตำรวจภูธรจังหวัดนนทบุรี ในฐานะเจ้าพนักงานจราจร
ตามคำสั่งกระทรวงมหาดไทย ที่ ๓๘๗/๒๕๔๑ ลงวันที่ ๑๔ สิงหาคม ๒๕๔๑ จึงออกประกาศไว้
ดังต่อไปนี้

ข้อ ๑ ห้ามจอดรถทุกชนิดในทางหลวงแผ่นดินหมายเลข
๙ (ถนนกาญจนาภิเษก) ขาออก ตั้งแต่ต่างระดับบางใหญ่ ถึงทางเข้าห้างสรรพสินค้าบิ๊กซี
(ห้างคาร์ฟูร์เดิม) สาขาบางใหญ่ ตั้งแต่เวลา ๐๖.๐๐ น. ถึง เวลา ๐๙.๐๐ น. และเวลา
๑๖.๐๐ น. ถึงเวลา ๒๐.๐๐ น. ไม่เว้นวันหยุดราชการ

ข้อ ๒ บรรดาข้อบังคับ
ประกาศ ระเบียบใด ที่ขัดหรือแย้งกับประกาศฉบับนี้ ให้ยกเลิกโดยใช้ประกาศฉบับนี้แทน

ข้อ ๓[๑] ประกาศฉบับนี้ให้ใช้ตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๒๗ กันยายน พ.ศ. ๒๕๕๔
พลตำรวจตรี
สุรชัย สืบสุข
ผู้บังคับการตำรวจภูธรจังหวัดนนทบุรี
เจ้าพนักงานจราจรทางบกจังหวัดนนทบุรี
























ปริยานุช/ผู้จัดทำ
๒๖ ตุลาคม ๒๕๕๔

ปณตภร/ผู้ตรวจ
๑๐ พฤศจิกายน
๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๑๒๔ ง/หน้า ๓๖/๑๗ ตุลาคม ๒๕๕๔